|  |  |
| --- | --- |
|  | Studienævn for Religionsstudier |
|  | Dato: 09-09-2020 |
|  | Tidsrum: 10.00 – 12.00Lokale: Zoom-møde |

Dagsorden

**1. Godkendelse af dagsorden**

**2. Godkendelse af referat (bilag)**

**3. Meddelelser (bilag)**

1. *Nyt fra studieleder*

*Orientering om optagelsestal (SN-møde oktober)*

*Orientering om uddannelsesregnskab (SN-møde oktober)*

*Orientering om midler til feedback ift. studiegrupper (bilag)*

*Evaluering af Religionsrelateret etik og politisk filosofi (bilag)*

1. *Nyt fra studienævnssekretær*
2. *Nyt fra studiesekretær*
3. *Nyt fra faglig vejleder*
4. *Nyt fra fagråd*
5. *Nyt fra RELIGIO*
6. *Nyt fra Institutrådet ved Laura Feldt*
7. *Nyt fra Alumneforening*

**4. Merit- og dispensationsansøgninger**

 Der er ingen sager til behandling

**5. Sager til behandling eksamen**

**6. Sager til behandling studieordninger**

**7. Sager til behandling kvalitetspolitikken**

1. *Decentral evaluering af studiestart (ÅRSHJUL)*
2. *Studiepraktik (bilag)*
3. *Studietid (ÅRSHJUL) (SN-møde oktober)*
4. *Aftagerpanelmøde i efteråret*

***8****.* **Andre sager til behandling**

***9.*****Sager til behandling undervisning**

1. *Koncept for evaluering af uddannelseselementer samt indkaldelse af revideret strategi (bilag)*
2. *Samlæsning (bilag)*

***10****,* **Eventuelt**

1. *Fastlæggelse af mødedatoer i E2020:*

*Torsdag den 8. oktober?*

 Tim Jensen Tine Jambang

 *Studienævnsformand* // *Studienævnssekretær*

Referat

**Deltagere:** Tim Jensen (TJ), Laura Feldt (LF), Johanne Louise Christiansen (JLC), Johanne Kristine Eriksen (JKE og FV), Rasmus Hagemann Pedersen (RHP), Lise Ribergaard (LR), Simone Angelbo Hansen (SAH) og Pia Hansen (PH).

**Referent:** Tine Jambang (TNJ)

1. **Godkendelse af dagsorden**

Tim Jensen (TJ) ønskede et punkt tilføjet til pkt. 6 a) 'Propædeutik og originalsprog', og pkt. 8 a) 'Bevilling af midler til løbende opdatering af Studieliv -Live: Religionsstudier’. Herefter blev dagsorden godkendt.

1. **Godkendelse af referat**

Referatet blev godkendt**.**

1. **Meddelelser**
2. **Nyt fra studieleder**

**StudieLiv-Live**: Religionsstudier TJ orienterede om, at vores nye hjemmeside Studieliv – Live: Religionsstudier gik i luften mandag den 7. september. TJ udtrykte stolthed over det fine resultat og forventninger til, at den vil kunne skabe opmærksomhed om studiet og dermed forhåbentlig flere studerende. TJ takkede alle i styregruppen, herunder især Mette Horstmann, der har været helt fantastisk som koordinerende leder. Også tak til Anna Mogensen for hendes store rolle i processen. Desuden tak til alle undervisere og studerende, der har stillet op. Også tak til Dea og Rune på fakultetet. TJ orienterede om, at Malthe har overtaget efter Magnus. Både institutleder og prodekan har nikket anerkendende til den. Sidstnævnte vil tage det med på næste Uddannelsesrådsmøde, da han ønsker at andre uddannelser vil tage ideen op. Laura Feldt (LF) tilføjede, at hun også havde modtaget mails fra kolleger, der udtrykte ønske om at få det samme. TJ håbede, at SN vil bevilge penge til løbende opdatering af hjemmesiden ved Malthe Se pkt. 8 a)

**Studiestart**: TJ orienterede om, at det sociale arrangement torsdag den 10. september desværre må aflyses pga. det stigende smittetryk.

**COVID-19**: TJ får som studieleder løbende mails fra fakultetet, om hvordan vi skal forholde os i forhold til bekymrede studerende m.m. Der er oprettet en Coronamailboks på fakultetet, som så videresender de mails, de ikke selv tager sig af. TJ vurderede, at som situationen er nu, kan vi risikere at måtte vende tilbage til vilkår som i foråret. TJ bemærkede, at han til trods for irritation over diverse regler, har nul tolerance ift. ikke at overholde reglerne.

**Afskedsreception**: TJ orienterede om, at der havde været afholdt en lille afskedsreception for Mik Aktor (MA) i forlængelse af studiestart den 1. september. TJ takkede Laura Feldt (LF) for at have været med til at støtte op og for at have været villig til at hjælpe med at finde gave. MA var meget taknemlig for reception og gave (der endte med at blive vin). TJ vurderede, at det er lidet sandsynligt, at IH vil afholde en reception.

**Studiestart kandidatuddannelsen**: Der har været afholdt studiestart via Zoom, hvor underviserne og Pia blev introduceret. Et nyttigt lille møde, der forløb fint.

**Uddannelsesregnskab**: Punktet udskydes til mødet i oktober, men TJ gentog, at vi skal forholde os til det faktum, at instituttet fattes penge, selv om det ikke direkte skyldes vores uddannelse. Vi har i forbindelse med studieordningsændringerne forsøgt at skære i timetal, hvor muligt, fjerne flaskehalse m.m. TJ vil bede den økonomiske talknuser se på vores studieordninger mhp. hvad vi allerede med denne studieordningsrevision har sparet.

TJ bad samtidig TNJ følge op på overblik over vores økonomi.

Lise Ribergaard (LR) spurgte, hvordan den dårlige økonomi er opstået. TJ orienterede kort om, at det skyldes flere forskellige forhold: lærerdækning VIP/DVIP, STÅ -produktion, frafald, gennemførelsestid, m.v. Mange af vores tiltag ift. rekruttering, studieordningsændringer, VIP-mentorordning ifm. studiegrupper m.m. sker ikke kun for at højne kvalitet men også for at afhjælpe mulig dårlig økonomi, som så ikke altid skyldes os. TJ understregede også, at Religionsstudiers økonomi i årevis har været i plus ,og at han forventer samme solidariske holdning dertil, som man fra Religionsstudier har udvist i årevis ift. studier, der kørte mindre godt i perioder, også længere perioder. Han tilføjede igen, at Religionsstudier i årevis har kørt med for få VIP, og at Religionsstudier altid har samlæst BA central og -sidefag samt gjort alt hvad man kunne for at imødekomme ønsker fra ledelsen om at spare, fx i forbindelse med ansættelser.

**Merit samt Sidefag/Tompladsordningen:** TJ gav udtryk for behovet for korrekte oversigter i form af skemaer for tidligere og nuværende studieordninger (med angivelse af fx gamle og nye timetal for de forskellige moduler), så det bliver enklere at give merit. Samtidig vil det være enklere for faglig vejleder at vejlede bl.a. tompladsstuderende ift. hvilke fag, de skal vælge eller kan få merit for. TNJ er sat på opgaven.

**Orientering om midler til feedback ift. studiegrupper**: Fakultetet har besluttet, at vi får tildelt midler til VIP-mentor ift. studiegrupper til trods for, at første ansøgning om feedback var indleveret for sent. LF vil stå for det i E2020 og Johanne Louise Christiansen (JLC) i F2021.

**Evaluering af Religionsrelateret etik og politisk filosofi:** Jesper har sendt en evaluering af kurset til orientering . TJ fandt det meget positivt, at en underviser udviser engagement, selv om han er ophørt hos os.

1. **Nyt fra studienævnssekretær**

Intet bortset fra lykønskning med at Studieliv – Live: Religionsstudier er i luften.

1. **Nyt fra studiesekretær**

Pia Hansen (PH) orienterede om ny deadline for rekvisitioner. Den ligger meget tidligere end vanligt.

Tiden er meget travl pga. COVID-19, da der hele tiden kommer nye retningslinjer, generel information og andet, som løbende skal videreformidles til de studerende og undervisere.

Vi har nu fået et nyt og forbedret blanketsystem til BA-kontrakter, og det vil spare TJ og PH for en del arbejde ifm. tildeling af vejleder. Et par stykker har nået at bruge de gamle blanketter, og de vil blive behandlet som tidligere, men fremadrettet er det den digitale blanket, der skal bruges.

1. **Nyt fra faglig vejleder**

Det har været en rolig periode, og FV afventer nu i sin egenskab af koordinerende tutor evaluering af studiestart.

1. **Nyt fra fagråd**

Der er indkaldt til Zoom-møde den 22. september. Der skal vælges ny formand, da Thea Kaspersen ønsker at ophøre som formand.

1. **Nyt fra RELIGIO**

Man afventer afklaring fra Niels Reeh (NR) ift. dato for afholdelse af generalforsamling. Man oplever, at det er svært at komme i kontakt med NR. Man vil gerne bede PH finde et lokale til generalforsamlingen, når der er aftalt en dato. TJ erindrede om, at han gerne træder til, hvis der er behov for det. Man har bedt LF holde et oplæg.

1. **Nyt Fra Institutrådet ved Laura Feldt**

Intet nyt, da der ikke har været afholdt møde.

1. **Nyt fra Alumneforeningen**

Der afholdes et arrangement den 8. oktober, hvor det også vil blive muligt at deltage via Zoom. PH har sørget for booking af lokale med plads til 30 kl. 16-21 , men det er endnu uvist om det kan gennemføres med fysisk fremmøde, og at man kan risikere at skulle bære ansigtsmaske. LF foreslog, at nogle oplæg blev sendt via Zoom for derved at nå flere. På Filosofi havde man forsøgt sig med det ifm. Caroline Schaffalitzky de Muckadells projekt ”Filosofi i skolen”, og det havde været en stor succes med 77 deltagere.

Efter mødet er det besluttet at flytte arrangementet til den 5. november.

**4. Merit- og dispensationsansøgninger**

Der var ingen sager til behandling. Ansøgninger behandlet i perioden frem til dette møde fremgår af det lukkede referat, der vil blive lagt under næste møde.

**5. Sager til behandling eksamen**

**6. Sager til behandling studieordninger**

TJ orienterede om, at han havde et forslag til ændring i timetallet i propædeutik. Dette skyldes bl.a. ændringer i ansættelseskategorier, hvor man ikke længere kan ansættes som ekstern lektor, hvis man ikke har en fast ansættelse et andet sted. Det rammer Jens Peter Jensen (JPJ), som varetager propædeutikken hos os og Originalsprogsbaseret emne m. latin og græsk.

JPJ har meddelt, at han kan leve med at blive ansat som undervisningsassistent. men at han ikke kan klare alle 8 timer på nye vilkår. TJ vil meget gerne beholde JPJ, der har gjort et stort arbejde i form af publikation af seks bøger til både græsk og latin originalsprog. TJ ønsker, at vi fortsat kan binde propædeutiks 2 timer sammen med Originalsprogsbaseret emne med brug af én og samme underviser. For at kunne fastholde JPJ og samtidig kunne opnå det ønskede foreslog TJ, at den ene af de to propædeutiktimer i forårssemestret ændres til øvelsestime, som kan bruges til vejledning i Originalsprogsbaseret emne.

SN er enige om, at det er vigtigt at finde en løsning, der kan være attraktiv for JPJ, men også at man længere sigt skal se på, hvordan det hele kan varetages, når JPJ ikke længere vil eller kan. Samtidig udtrykte SN betænkelighed ved at skære i timetal. TJ konkluderede, at han igen kontakter JPJ for at præsentere ham for en løsning, der ikke betyder at vi ændrer i studieordningen, men som alligevel gør det muligt for JPJ at se sig selv i stillingen, sådan at han vil søge den, når og hvis den opslås.

[TJ kan meddele, at han efterfølgende har talt med JPJ, og at det ikke bliver nødvendigt at skære i timetal for at sikre, at JPJ vil søge stilling , hvis sådan slås op]

7**. Sager til behandling kvalitetspolitikken**

1. ***Decentral evaluering af studiestart (ÅRSHJUL)***

Udskydes til mødet i oktober

1. ***Studiepraktik (bilag)***

Vi deltager også i år, hvor det kun bliver en dag. Det kommer kun til at foregå via Zoom. 30 elever kan deltage. TJ byder velkommen og FV vil guide eleverne igennem dagen. LF beder om, at underviserne blive orienteret om programmet, da erfaringen viser, at eleverne gerne vil involveres.

1. ***Studietid (ÅRSHJUL) (SN-møde oktober)***
2. ***Aftagerpanelmøde i efteråret***

Der afholdes møde den 24. november hos Gyldendal.

**8. Andre sager til behandling**

***a)* *Bevilling af studentermedhjælp til den løbende opdatering af vores digitale platform*** TJ bad om, at SN bevilger betaling af studentermedhjælp Malthe til den løbende opdatering 2-3 gange om måneden. TJ anslog, at det drejer sig om ca. 15.000 kr. til et år. SN bevilgede det ansøgte beløb. Der foreligger et udmærket årshjul ift. aktiviteter. Info om opdateringer skal ske via Facebook.

TJ appellerede her til de studerende i SN om at hjælpe Malthe med arbejdet ift. at engagere vores studerende, få dem til at fortælle, hvad de har gang i og få det videreformidlet via hjemmesiden. TJ appellerede ligeledes til LF og JLC om at fortælle om, hvad de og andre ansatte laver: udgivelser, konferencer m.m.

***9.* Sager til behandling undervisning**

1. ***Koncept for evaluering af uddannelseselementer samt indkaldelse af revideret strategi (bilag)***

TJ orienterer kort om denne opfølgning på det vi indsendte før sommerferien, der drejer sig om en ensretning af vores evalueringer, som fremover vil blive styret i højere grad fra centralt hold. JLC bemærkede det positive ved, at vi får indflydelse på spørgsmålene. Der var enighed om, at strategien skal være langtidsholdbar, ikke kun frem til næste års evaluering, og at vi skal sikre, at det bedst muligt afspejler vores ønsker. Det besluttedes, at FV og JLC (med Rasmus Hagemann Petersen (RHP) på sidelinjen) kommer med udkast til strategien til næste SN-møde.

1. ***Samlæsning (bilag)***

På baggrund af det af studielederne til institutleder på IH fremsendte brev vedr. forslag til samlæsning havde SN en længere drøftelse af udfordringerne og mulige løsninger. TJ orienterede om, at studielederne er enige om, at man ikke binder sig til noget ift. udkast. Desuden at SN skal godkende alle evt. mere konkrete forslag om samlæsning, og at det skal ske uden at skulle gå på kompromis med fagfagligheden. Det besluttedes, at vi frem til næste møde overvejer, om vi fortsat mener, at nævnte samdrift og samlæsning med Amerikanske Studier om American Religion er vores bedste bud. Herudover formulerer LF et forslag til et fag om Religion, Museer og kulturarv.

**10. Eventuelt**

 **a**) ***Fastlæggelse af efterårets møder***

 ***Torsdag*** *den 8. oktober*

 Datoen blev godkendt.

LF spurgte til den af TJ på sidste møde omtaltekonference i december 2020**.** TJ kunne oplyse, atden var planlagt til den 16. - 17. december på Jomfru Ane Kloster i Odense med 40 deltagere, men ift. de nye restriktioner vil der sandsynligvis kun komme og kun være plads til ca. 20-25. Det vil betyde, at kun særligt udvalgte vil kunne deltage ud over deltagere. TJ lovede løbende at informere SN om status.

Tim Jensen Tine Jambang

*Studienævnsformand* // *Studienævnssekretær*